వాము
వాము వంటలలో ఉపయోగించే ఒక విధమైన గింజలు. వాము లేదా ఓమను సంస్కృతం లో దీప్యక అని, హిందీలో అజ వాన్‌ అని అంటారు. వాము మొక్క మొత్తం సువాసన కలిగి ఉంటుంది. పువ్వులు గుత్తులు గుత్తులుగా ఉంటాయి. ఈ పువ్వులనుంచే విత్తులు వస్తాయి. వాము శరీరంలో వాతాన్ని హరింపజేస్తుంది. శూలలను తగ్గిస్తుంది. జీర్ణశక్తిని పెంపొందిస్తుంది. కడుపు ఉబ్బరం, ప్లీహవృద్ధిని తగ్గిస్తుంది. వాంతులను తగ్గిస్తుంది. గుండెకు కూడా అత్యంత ఉపయోగకారి. దీని శాస్త్రీయ నామము "ట్రాకీస్పెర్మమ్ కాప్టికమ్" (Trachyspermum copticum).
ఊట మొక్క
ఊట మొక్కను ఆంగ్లంలో సుకులెంట్ ప్లాంట్ అంటారు. ఈ మొక్కల యొక్క ఆకులను లేదా కాండంను గిల్లినప్పుడు లేదా తుంచినప్పుడు నీరు ఊరుతుంది, అందువలన ఈ మొక్కలను ఊట మొక్కలు అంటారు. ఊట మొక్కలు పొడి వాతావరణానికి తగినవిగా ఉంటాయి. ఇవి వాటి యొక్క ఆకులలో, కాండంలో లేదా వేర్లలో ఏదో ఒక చోట నీటిని నిల్వ చేసుకుంటాయి. ఇవి సాధారణంగా మామూలు మొక్కలకు కొంచెం భిన్నంగా ఉంటాయి. వీటి ఆకులు ఎక్కువ కండ కలిగినవిగా ఉంటాయి. ఊట మొక్కలకు మంచి ఉదాహరణ కాక్టి, దాదాపు అన్ని కాక్టి (cacti) మొక్కలు ఊట మొక్కలే. ఇతర ప్రసిద్ధ ఊట మొక్కలుగా అలోయి మరియు బాటిల్ చెట్టు ఉన్నాయి.